רשת פוקס הודיעה כי תוכנית הכשרונות "אקס פקטור" תבוטל. ההחלטה על סיומה של התוכנית באה לאחר שאחוזי הצפייה שלה צנחו בעונה שלישית. ההודעה על הביטול מגיעה זמן קצר אחרי שנודע כי סיימון קאוול ישוב לשפוט בגרסה הבריטית של התוכנית.
"ביליתי בנעימים במשך 12 השנים הן ב'אקס פקטור' והן ב'אמריקן איידול'", אמר קאוול. "ומלבד העובדה שגיליתי כמה כישרונות מדהימים בתוכניות האלה, נהניתי מקבלת פנים חמה ביותר (על פי רוב!) מהקהל האמריקאי".
יו"ר רשת פוקס קווין ריילי שיבח את קאוול, וטען שההחלטה שלו לעזוב את כס השיפוט היא שהביאה להחלטה הסופית לוותר על הסדרה. באנגליה היתה ל"אקס פקטור" הצלחה גדולה והיא אף גברה על "פופ איידול", המקבילה של 'אמריקן איידול'. אבל בארצות הברית "אקס פקטור" מעולם לא תפסה, על אף ההצהרה השחצנית של קאוול כי התוכנית תביס את "אמריקן איידול" ויהיו לה 20 מיליון צופים.